31.10.2022.
HR
Službeni list Europske unije
L 282/77
POGLAVLJE 4 MLIJEKO I MLIJEČNI PROIZVODI; JAJA PERADI I PTIČJA JAJA; PRIRODNI MED; JESTIVI PROIZVODI ŽIVOTINJSKOG PODRIJETLA, NESPOMENUTI NITI UKLJUČENI NA DRUGOM MJESTU Napomene 1.
Pod pojmom „mlijeko” podrazumijeva se punomasno mlijeko ili djelomično ili potpuno obrano mlijeko. 2.
Za potrebe tarifnog broja 0403 jogurt može biti koncentriran ili aromatiziran i može sadržavati dodani šećer ili druga sladila, voće, orašaste plodove, kakao, čokoladu, začine, kavu ili ekstrakte kave, biljke, dijelove biljaka, žitarice ili pekarske proizvode, pod uvjetom da se svaka dodana tvar ne rabi kao zamjena, u cijelosti ili djelomično, za bilo koji mliječni sastojak, a proizvod zadržava bitnu značajku jogurta. 3.
U smislu tarifnog broja 0405: a) pod pojmom „maslac” podrazumijeva se prirodni maslac, maslac od sirutke ili rekombinirani maslac (svjež, slan ili užegnut, uključujući i maslac u limenci) dobiven isključivo od mlijeka, s masenim udjelom mliječne masti 80 % ili većim, ali ne većim od 95 %, s maksimalnim masenim udjelom krute mliječne nemasne tvari 2 % i maksimalnim masenim udjelom vode 16 %.
Maslac ne sadrži dodane emulgatore, ali može sadržavati natrijev klorid, prehrambene boje, neutralizirajuće soli i kulture bakterija mliječne kiseline; b) pod pojmom „mliječni namazi” podrazumijeva se emulziju za mazanje tipa „voda u ulju”, koje sadrže mliječnu mast kao jedinu mast u proizvodu, s masenim udjelom mliječne masti 39 % ili većim, ali manjim od 80 %. 4.
Proizvode dobivene koncentracijom sirutke i dodavanjem mlijeka ili mliječne masti, razvrstava se kao sir u tarifni broj 0406 pod uvjetom da imaju sljedeće tri značajke: a) maseni udio mliječne masti 5 % ili veći, računano na suhu tvar; b) maseni udio suhe tvari najmanje 70 %, ali ne veći od 85 %; i c) oblikovani su ili ih se može oblikovati. 5.
Ovo poglavlje ne obuhvaća: a) nežive kukce, neuporabive za prehranu ljudi (tarifni broj 0511); b) proizvode dobivene od sirutke, s masenim udjelom laktoze većim od 95 %, izražene kao anhidrid laktoze računano na suhu tvar (tarifni broj 1702); c) proizvode dobivene od mlijeka zamjenom jednog ili više njegovih prirodnih sastojaka (na primjer, mliječne masti) drugim tvarima (na primjer, biljnom masti) (tarifni broj 1901 ili 2106); ili d) albumine (uključujući koncentrate dviju ili više vrsta bjelančevina sirutke, s masenim udjelom bjelančevina sirutke većim od 80 %, računano na suhu tvar) (tarifni broj 3502) ili globuline (tarifni broj 3504). 6.
Za potrebe tarifnog broja 0410 pojam „kukci” znači jestivi neživi kukci, cijeli ili u dijelovima, svježi, rashlađeni, smrznuti, sušeni, dimljeni, soljeni ili u salamuri, kao i brašno i krupica od kukaca, uporabljivi za prehranu ljudi.
Međutim, pojam ne obuhvaća jestive nežive kukce koji su drugačije pripremljeni ili konzervirani (uglavnom odsjek IV.).
Napomene za podbrojeve 1.
U smislu podbroja 0404 10, pod pojmom „modificirana sirutka” znači proizvod što se sastoji od sastojaka sirutke, to jest, sirutku iz koje su djelomično ili potpuno uklonjeni laktoza, bjelančevine ili minerali, zatim sirutku obogaćenu prirodnim sastojcima sirutke te proizvode dobivene miješanjem prirodnih sastojaka sirutke.